February 25, 2016
No Agkaykaysa, Napigpigsa
NO AGKAYKAYSA, NAPIGPIGSA. Agarup dua gasut a lallaki ken babbai ti nagtitinnulong a nangaramid iti dike babaen ti “sand bagging” iti paset ti aplaya ti Caroan, Gonzaga, Cagayan a nakaro ti pannakarunot wenno panagrebbana gapu iti nadawel a baybay. Sakbay daytoy, adun a balay a kinnan ti danum. Ginandat idin dagiti residente a pengdan ti iraraut ti danum babaen ti panagisakoda met laeng iti darat ken panagikabil iti dadakkel a bato wenno dagiti rebba dagiti nadadaelen a balbalay, saanda a nagballigi ta bassitda ken bassit met ti nausar a sako. Gapu iti daytoy, iti panangilungalong ni Punong Barangay Angelito Salvador, naplano daytoy nga aktibidad tapno mapengdan ti naparpardas nga idadarup ti danum kadagiti kabalbalayan. Nangted ni Mayor Rene Salvanera iti 2,500 a sako nga isu ti nausar iti panagaramid iti sand barrier. Malaksid kadagiti bumario, simmaranay met ti MDRRMC ti ili a Gonzaga iti panangidaulo ni Mr. Edward Gaspar, sumagmamano a kameng ti Philippine Army nga indauluan ni S/Sgt. Wayne C. Aguinaldo ti Bravo Company, 17 IB, ken sumagmamano nga estudiante iti Kriminolohia iti CSU-Gonzaga. (Roselyn C. Campano)
(Naipablaak iti Bannawag, Pebrero 29, 2016 a bilang.)
Subscribe to: Post Comments (Atom)
eng_Latn ilo_Latn ilo_Latn ilo_Latn eng_Latn